[Foto’s] Danabaai-brand sorg vir benoude oomblikkeBrandbestryders op die toneel in Danabaai. Foto: Via Facebook ŉ Verwoestende veldbrand het inwoners van Danabaai in die Wes-Kaap en talle vakansiegangers die afgelope twee dae benoud gelaat, maar danksy uitstekende rampsbestuur het die brand tot geen lewensverlies of ernstige skade aan eiendom gelei nie. Nickey le Roux, nuusredakteur van die plaaslike koerant, Mossel Bay Advertiser en inwoner van Danabaai wat deurlopend oor die toestand daar berig, het Saterdag aan Maroela Media gesê die brand het Donderdagmiddag tussen Pinacle Point en Danabaai uitgebreek. “Die oorsaak van die brand is nog nie bekend nie en word ondersoek. Baie bespiegeling doen die rondte, maar nog niks is konkreet bewys nie,” het sy gesê. Sy het gesê ŉ noodoperasionele sentrum is op die been gebring en puik samewerking tussen die brandweer, ander nooddienste, owerhede en gemeenskap het daartoe gelei dat die toestand heeltyd onder beheer was. “Daar was egter benoude oomblikke toe Floraweg, die enigste toegangsroete, noodgedwonge twee keer vir verkeer gesluit moes word. Inwoners en besoekers kon vir sowat twee tot drie ure nie in en uit die dorp kom nie. ŉ Vrou moes mediese behandeling vir asma ontvang en vakansiegangers moes by die lughawe uitkom, maar die buurtwag het ingespring en ŉ tweespoorpaadjie deur die veld beskikbaar gestel sodat dié mense by die N2-snelweg kon uitkom.” Die verwoestende brand is Donderdag en Vrydag met lugsteun van twee vastevlerkvliegtuie en twee helikopters beveg, wat die brand sover moontlik by knelpunte bestry het, terwyl grondspanne plek-plek gespook het om die vlamme onder beheer te kry. Le Roux het gesê buiten talle hektaar fynbos en bome wat beskadig is, is eiendom nie erg beskadig nie. “Die brand het in ŉ stadium naby huise, ŉ vulstasie en aftree-oord gekom, maar weereens het die rolspelers uitstekende werk verrig en die brand gekeer.” Sy het gesê sy is bewus van slegs een huis waarvan die ruite gekraak het weens die hitte. Thys Giliomee, Mosselbaai se munisipale bestuurder, het Saterdag aan Maroela Media gesê die brand is sover onder beheer, alhoewel dit nog nie heeltemal onder bedwang gebring is nie. “Grondspanne is nog in die omgewing en die gebied word steeds gemonitor. Dit het in ons guns getel dat die wind weg van die bewoonde gebied gedraai het,” het Giliomee gesê. “Die feit dat daar geen skade aan geboue of lewensverlies was nie, word grootliks toegeskryf aan ŉ gemeenskap wat saam gestaan het met ŉ uitstekende brandweerspan,” het hy gesê. Giliomee het gesê brandbestryders is al van voor Kersdag besig om sporadiese brande in die gebied te beveg en werk hard regdeur die dag en nag. Die oorsaak van die brande word ondersoek. Hou Mossel Bay Advertiser se Faceboek-blad dop vir die jongste inligting oor die veldbrand.